Waar sout wegkruip (en hoekom jy dit moet uitsnuffel) - WelstandWelstand
Tuis / Advies / Waar sout wegkruip (en hoekom jy dit moet uitsnuffel)
Waar sout wegkruip (en hoekom jy dit moet uitsnuffel)
Is daar al vir jou gesê jy moet jou natriuminname verminder? Dokters gee dikwels hierdie raad, veral aan mense met hoë bloeddruk ─ maar dis makliker gesê as gedaan. Dit kan inderdaad baie moeilik wees om jou natriuninname te verminder.
As mense dink aan minder natrium in hul diëte, neem hulle aan dit beteken dat die soutpot van die tafel af verban moet word ─ een van die dinge wat ek baie by my pasiënte hoor, is dat hulle "nooit sout op hul kos gooi nie". Ongelukkig verseker dit glad nie dat hulle 'n laenatrium-dieet volg nie.
In werklikheid word slegs 5% van natrium in kos tydens kosmaak bygevoeg en net 6% word aan tafel bygevoeg. Meer as 75% van die natrium wat Amerikaners eet, kom uit restourant-, voorafverpakte en verwerkte kos. Die oorblywende 12% natrium kom natuurlik voor in kos. Met ander woorde, jou kos is gelaai met natrium voordat jy nog die soutpot optel!
Die dieetkundige riglyne vir Amerikaners vir 2015-2020 beveel aan dat mense minder as 2 300 mg natrium per dag moet eet, wat die hoeveelheid natrium is wat in een teelepel sout voorkom. Onthou egter dat 2 300 mg die boonste grens vir aanbevole natriuminname is ─ minder as 1 500 mg is beter. Selfs mense wat baie aktief is en natrium deur sweet verloor, het nie meer as 1 500 mg/dag nodig nie. Die gemiddelde Amerikaner gebruik twee maal soveel, nl. 3 400 mg/dag.
Waar kry ons al hierdie natrium? Meer as 40% van die natrium wat ons daagliks eet, kom uit net 'n handjievol kossoorte:
Hoofbronne van natrium
Kouevleisskywe en gerookte vleis
Pastadisse (macaroni en kaas uitgesluit)
Kom ons kyk na 'n tipiese toebroodjie wat deur die meeste mense as 'n gesonde keuse aanvaar word. Hierdie grafika uit die CDC toon dat 'n "gesonde" toebroodjie in werklikheid 'n soutbom is.
Natrium is skelm. Dit skuil in die oopte. Die items wat na ons mening goed is vir ons omdat hulle "maer" of "proteïenryk" of "volkoring" is, kan gelaai wees met natrium ─ en nie eers sout proe nie. Om regtig 'n idee te kry van hoeveel natrium jy inneem, moet jy begin speurwerk doen en die voedingstofpanele lees (ek is seker jy gaan geskok wees). En moenie jou drankies vergeet nie ─ Gatorade bevat 110 mg per koppie.
Dit is nogtans al die speurwerk werd ─ 'n oormaat natrium lê die grondslag vir 'n verhoogde risiko vir hartaanvalle en beroerte. Ekstra natrium in jou bloedstroom veroorsaak dat meer water in jou are teruggehou word en laat die bloeddruk styg. Hoër bloeddruk beteken meer slytasie van die are, versnel die opbou van plaak en maak jou vatbaar vir are wat bars. En dit beteken weer 'n verhoogde risiko vir 'n hartaanvalle en beroerte.
Verhoogde waterretensie in bloedvate kan ook lei tot edeem ─ die opbou van vloeistof in weefsel, soos dié in jou voete en rondom jou enkels. As jou enkels opswel, is die vermindering van natrium in jou dieet een van die belangrikste dinge wat jy kan doen.
En as jou hartfunksie om enige rede gekompromitteer word, kan verhoogde bloedvolume ekstra stremming op jou hart plaas, wat kan lei tot kortasemigheid en selfs die opbou van vloeistof in die longe. Pasiënte wat met kongestiewe hartversaking gediagnoseer is, moet spesiale voorsorg tref om die hoeveelheid natrium in hul diëte te verminder.